Bølgerne gik højt, da Hobro IK i slutminutterne kæmpede for at redde livet som Superliga-klub i mandagens playoff-kamp mod Lyngby Boldklub. Hobro-spilleren Edgar Babayan begik kort før tid et frispark, og det førte til tumult mellem flere af de to holds spillere. I forbindelse med dette spyttede Hobro-angriberen Imed Louati efter Lyngbys Rezan Corlu. En handling, den nordjyske klub tager afstand fra. - Det er både forbudt og forkert og hører ingen steder hjemme i fodbold. Der bliver taget en alvorssnak med Imed Louati, skriver Hobro IK tirsdag i en pressemeddelelse. Klubben oplyser, at den ikke har yderligere kommentarer til episoden. Mandagens kamp endte 2-2, og dermed vandt Lyngby samlet med 4-3 efter en 2-1-sejr i Hobro i den første playoff-kamp. Det samlede nederlag betyder, at Hobro IK efter sommerferien spiller i landets næstbedste fodboldrække efter at have været i Superligaen i de seneste tre sæsoner.
Hobro IK tager en alvorssnak med angriberen Imed Louati, som spyttede efter en Lyngby-spiller i mandagens playoff-kamp.